31996D0653
L 295/33
JURNALUL OFÍCIAL AL UNIUNII EUROPENE
DECIZIA COMISIEI
din 11 noiembrie 1996
de autorizare a statelor membre să permită temporar comercializarea materialelor forestiere de reproducere care nu îndeplinesc cerințele prevăzute de Directivele 66/404/CEE și 71/161/CEE ale Consiliului
(96/653/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 66/404/CEE a Consiliului din 14 iunie 1966 privind comercializarea materialelor forestiere de reproducere (1), modificată ultima dată de Actul de aderare a Austriei, Finlandei și Suediei, în special articolul 15,
având în vedere Directiva 71/161/CEE a Consiliului din 30 martie 1971 privind normele de calitate organoleptică a materialelor forestiere de reproducere comercializate în Comunitate (2), modificată ultima dată de Actul de aderare a Austriei, Finlandei și Suediei, în special articolul 15,
având în vedere cererile prezentate de anumite state membre,
întrucât producția de materialele de reproducere din speciile prezentate în anexe este în prezent deficitară în toate statele membre și întrucât nu permite satisfacerea nevoilor acestora în ceea ce privește materialele de reproducere care îndeplinesc cerințele din Directivele 66/404/CEE și 71/161/CEE;
întrucât țările terțe nu sunt în măsură să furnizeze în cantitate suficientă materiale de reproducere din speciile în cauză care prezintă aceleași garanții ca și materialele de reproducere obținute în cadrul Comunității și care să fie conforme cu dispozițiile prevăzute în directivele menționate anterior;
întrucât trebuie ca țările membre să fie autorizate să permită, pentru o perioadă limitată, comercializarea materialelor de reproducere din speciile menționate conform unor cerințe mai puțin stricte, în scopul acoperirii deficitelor de materiale de reproducere care îndeplinesc cerințele prevăzute în Directivele 66/404/CEE și 71/161/CEE;
întrucât, din motive genetice, aceste materiale de reproducere trebuie recoltate în locurile de origine, în aria speciilor în cauză, și întrucât trebuie furnizate cele mai bune garanții posibile ale identității acestor materiale;
întrucât, de altfel, materialele de reproducere nu pot fi comercializate decât dacă sunt însoțite de un document cuprinzând anumite indicații privind materialele de reproducere în cauză;
întrucât trebuie ca, în plus, fiecare stat membru să fie autorizat să permită comercializarea pe teritoriul său a semințelor și a materialului săditor tânăr care intră sub incidența cerințelor mai puțin stricte privind originea, în conformitate cu Directiva 66/404/CEE, sau comercializarea semințelor pentru care se aplică cerințe mai puțin stricte în ceea ce privește puritatea specifică, în conformitate cu Directiva 71/161/CEE, dacă comercializarea unor asemenea materiale a fost autorizată în celelalte state membre în temeiul prezentei decizii;
întrucât măsurile prevăzute în prezenta decizie sunt conforme cu avizul Comitetului permanent pentru semințe și material săditor agricol, horticol și forestier,
ADOPTĂ PREZENTA DECIZIE:
Articolul 1
(1) Statele membre sunt autorizate să permită comercializarea pe teritoriul lor a semințelor care nu respectă criteriile de proveniență prevăzute în Directiva 66/404/CEE, conform dispozițiilor din anexa I și cu condiția să se furnizeze justificarea, prevăzută în articolul 2, a locului de proveniență a semințelor în cauză și altitudinea la care au fost recoltate acestea.
(2) Statele membre sunt autorizate să permită comercializarea pe teritoriul lor a materialului săditor tânăr, produs în Comunitate și obținut din semințele menționate anterior.
Articolul 2
(1) Justificarea prevăzută în articolul 1 alineatul 1 și articolul 4 se consideră furnizată, dacă este vorba de materiale de reproducere din categoria „materiale de reproducere identificate” din cadrul sistemului OCDE (Organizației de Cooperare și Dezvoltare Economică) pentru controlul materialelor forestiere de reproducere destinate comerțului internațional sau din altă categorie din acest sistem.
(2) Dacă sistemul OCDE menționat în alineatul 1 nu se aplică la locul de proveniență al materialelor de reproducere, se acceptă alte documente justificative oficiale.
(3) Dacă nu se pot furniza documente justificative oficiale, statele membre pot accepta alte documente neoficiale.
Articolul 3
Statele membre sunt autorizate, conform dispozițiilor din anexa II, să permită comercializarea pe teritoriul lor a semințelor care nu îndeplinesc condițiile privind puritatea specifică, prevăzute în anexa I la Directiva 71/161/CEE, cu condiția ca documentul prevăzut în articolul 9 din Directiva 66/404/CEE să conțină indicația:
„Semințe care nu îndeplinesc normele privind puritatea specifică”.
Articolul 4
Statele membre sunt autorizate, conform dispozițiilor din anexa III, să permită comercializarea pe teritoriul lor a materialelor de reproducere care nu îndeplinesc nici criteriile de proveniență prevăzute în Directiva 66/404/CEE, nici cerințele privind puritatea specifică prevăzute în anexa I la Directiva 71/161/CEE, cu condiția ca:
-
dovada locului de proveniență a semințelor în cauză și a altitudinii la care sunt recoltate, prevăzută în articolul 2, să fie prezentată
și
-
documentul prevăzut în articolul 9 din Directiva 66/404/CEE să conțină indicația:
„Semințe care nu îndeplinesc normele privind puritatea specifică”.
Articolul 5
Statele membre altele decât cele solicitante sunt, de asemenea, autorizate să permită comercializarea pe teritoriul lor a semințelor și a materialului săditor tânăr, a căror comercializare este autorizată în temeiul prezentei decizii, conform dispozițiilor din anexele I, II și III și în scopurile urmărite de statele membre solicitante.
Articolul 6
Autorizațiile prevăzute în articolul 1 alineatul 1 și articolele 3 și 4 privind prima introducere pe piața comunitară a materialelor forestiere de reproducere expiră la 30 noiembrie 1997. Autorizațiile privind introducerea ulterioară pe piață expiră la 31 decembrie 1998.
Articolul 7
În ceea ce privește prima introducere pe piață a materialelor forestiere de reproducere, prevăzută în articolul 6, statele membre comunică imediat Comisiei și celorlalte state membre cantitățile de materiale care îndeplinesc cerințe mai puțin stricte, a căror comercializare pe teritoriul lor a fost autorizată în temeiul prezentei decizii.
Articolul 8
Prezenta decizie se adresează statelor membre.
Adoptată la Bruxelles, 11 noiembrie 1996.